**Učebné osnovy**

|  |  |
| --- | --- |
| **Názov predmetu** | **Dejepis** |
| **Časový rozsah výučby** | 3 hodiny týždenne, spolu 99 vyučovacích hodín |
| **Ročník**  | deviaty |
| **Škola** (názov, adresa) | **Súkromná základná škola** **Oravská cesta 11****Žilina** |
| **Stupeň vzdelania** | **ISCED 2** |
| **Názov Školského vzdelávacieho programu** | **S angličtinou objavujeme svet** |
| **Dĺžka štúdia** | **5 rokov** |
| **Forma štúdia** | **denná** |
| **Vyučovací jazyk** | **slovenský jazyk** |

**1 Charakteristika predmetu**

Dejepis je samostatným predmetom a spolu s humánnou zložkou zemepisu a občianskou výchovou tvorí vzdelávaciu oblasť spoločenskovedných predmetov. Predstavuje jeden z významných prostriedkov procesu humanizácie žiakov. Pomocou vyučovania dejepisu sa žiaci oboznamujú s vývojom ľudskej spoločnosti najmä z hľadiska aspektu konajúcich osôb, či skupín ľudí a tiež prostredníctvom pohľadov na dôležité formy života spoločnosti v jednotlivých historických obdobiach. Postupne si osvojujú kultúru spoločenskej komunikácie a  demokratické spôsoby svojho konania.

Na hodinách dejepisu sa využíva anglický jazyk metódou CLIL, prostredníctvom ktorej majú možnosť obohacovať svoje vedomosti, získavať zručnosti a formovať svoju osobnosť. V rámci CLIL hodín si vyučujúci sami volia témy, ktoré odučia prostredníctvom CLILu cez anglický jazyk. Našou snahou a cieľom je pripraviť dobrý jazykový základ pre efektívnu aplikáciu CLILu a následné pragmatické využívanie jazyka ako nástroja na dosahovanie vyučovacích cieľov.

Hlavnou funkciou dejepisu je kultivovanie historického vedomia žiaka a uchovanie kontinuity historickej pamäti v zmysle odovzdávania historickej skúsenosti či už z miestnej, regionálnej, celoslovenskej, európskej alebo svetovej perspektívy. Historické vzdelanie vychováva k špecifickej stratégii myslenia: na základe sledovania vybraných, vzájomne prepojených úsekov poukazuje na otvorenosť dejín, na zodpovednosť pred rozhodnutiami, ktorých výsledky a dôsledky ovplyvňujú súčasnosť i budúcnosť. Ide o  poznávanie takých historických udalostí, dejov, javov a procesov v priestore a čase, ktoré zásadným spôsobom ovplyvnili vývoj slovenskej spoločnosti a premietli sa do obrazu našej prítomnosti. Dejepis teda zoznamuje žiakov s novým vývojom spoločnosti, javmi a procesmi prebiehajúcimi aj každodenne tak, aby budúce generácie pochopili správanie predchádzajúcich generácií vlastného národa.

**2 Cieľ predmetu**

Za základnú cieľovú kategóriu výučby dejepisu považujeme tvorbu študijných predmetových, medzipredmetových kompetencií – spôsobilostí, schopností využívať kvalitu získaných znalostí v rôznych poznávacích i praktických situáciách, ktoré umožnia žiakom, aby nepristupovali k histórii len ako k uzavretej minulosti, ale aj k rozvíjaniu celej škály kompetencií (spôsobilostí) klásť si v aktívnej činnosti kognitívne rôznorodé otázky, pomocou ktorých sa pýtajú na minulosť a vytvárajú si tak postupne vlastný názor.

 Závažným predpokladom rozvíjania a uplatňovania uvedených cieľových kategórií je prekonávať transmisívnu výučbu dejepisu, ktorej podstatou je odovzdávanie poznatkov v hotovej podobe prevažne explikačnými (vysvetľujúcimi) metódami a prostredníctvom frontálnej výučby, a v širšej miere aplikovať prístupy, ktoré kladú dôraz na aktívne učenie, na proces hľadania, objavovania a konštruovania (vytvárania) poznatkov na základe vlastnej činnosti a skúsenosti v interakcii s učiteľom a žiakmi v kooperatívnom učení.

 Cieľom vyučovania dejepisu v 9. ročníku je oboznámiť sa s dejinami ako takými v časovej následnosti, previesť ich udalosťami 20. a 21. storočia, vysvetliť príčiny, priebeh a dôsledky druhej svetovej vojny, zamerať sa na povojnový vývoj vo svete i Československu, oboznámiť žiakov s obdobím komunizmu a venovať sa vzniku samostatnej Slovenskej republiky.

Navýšená 1 vyučovacia hodina týždenne bude doplnená témami a metódami podľa didakticko-metodických návrhov k dejepisu pre 9. ročník, pričom dôraz bude kladený na rozvoj komunikácie a diskusiu o zložitých a nejednoznačne interpretovaných témach 20. a 21. storočia.

**Kľúčové kompetencie**

***Komunikatívne a sociálnointerakčné spôsobilosti***

Výučba smeruje k tomu, aby žiaci mohli:

* prejaviť adekvátny ústny a písomný prejav,
* prezentovať sami seba a výsledky svojej prace na verejnosti,
* uplatňovať formy takých komunikačných spôsobilostí, ktoré sú základom efektívnej spolupráce, založenej na vzájomnom rešpektovaní práv a povinností a na prevzatí osobnej zodpovednosti,
* preukázať asertívne správanie,

***Spôsobilosť tvorivo rieši problémy***

Výučba smeruje k tomu, aby žiaci mohli:

* uplatniť pri riešení problémov vhodné metódy založené na analyticko-kritickom a tvorivom myslení,
* získavať a využívať rôzne, aj inovatívne postupy, formulovať argumenty na obhájenie svojich výsledkov,
* spoznávať pri jednotlivých riešeniach ich klady i zápory,

***Spôsobilosti občianske***

Výučba smeruje k tomu, aby žiaci mohli:

* uvedomiť si základné humanistické hodnoty, zmysel národného kultúrneho dedičstva, uplatňovať a ochrániť princípy demokracie,
* uvedomiť si svoje práva v kontexte so zodpovedným prístupom k svojim povinnostiam, prispievať k naplneniu práv iných,
* byť otvorený kultúrnej a etnickej rôznorodosti

***Spôsobilosti vnímať a chápať kultúru a vyjadrovať sa nástrojmi kultúry***

Výučba smeruje k tomu, aby žiaci mohli:

* vyjadrovať sa na vyššom stupni umeleckej gramotnosti,
* orientovať sa v umeleckých druhoch a štýloch,
* uvedomiť si význam umenia a kultúrnej komunikácie vo svojom živote a v živote celej spoločnosti,
* rešpektovať umenie a kultúrne historické tradície,
* poznať pravidlá spoločenského kontaktu,
* prejavovať toleranciu a empatiu k prejavom iných kultúr,

***Spôsobilosti v oblasti IKT***

Výučba smeruje k tomu, aby žiaci mohli:

* zodpovedne používať interaktívne médiá – rozumieť rizikám, ktoré sa tu nachádzajú,
* používať základné postupy pri práci s textom a prezentáciou, ktorá je doplnená o zvuky, videá,

***Spôsobilosť k celoživotnému učeniu sa***

Výučba smeruje k tomu, aby žiaci mohli:

* uvedomiť si potrebu svojho autonómneho učenia sa ako prostriedku sebarealizácie a osobného rozvoja,
* kriticky zhodnotiť informácie a ich zdroj, tvorivo ich spracovať a prakticky využívať.

***Projektové vyučovanie***

Projekty sú užitočné preto, lebo

* pomáhajú žiakom nájsť vzťahy medzi jednotlivými školskými predmetmi a okolitým svetom,
* umožňujú žiakom vyskúšať si organizovanie spoločnej práce, naučiť sa plánovať čas a dodržať stanovený plán,
* dovoľujú žiakom prevziať viac zodpovednosti za svoje učenie za pomoci učiteľa,
* posilnia u žiakov zručnosti potrebné na prezentáciu a obhajobu vlastných postrehov a názorov na verejnosti.

**4 Prierezové témy**

V 9. ročníku budú obsiahnuté tieto prierezové témy: ***Osobnostný a sociálny rozvoj***

***Multikultúrna výchova***

***Regionálna výchova Tvorba projektu a prezentačné zručnosti***

 ***Finančná gramotnosť***

 ***Globálne vyučovanie***

 ***Osobnostný a sociálny rozvoj***

Jej cieľom je prispieť ku komplexnému osobnostnému rastu žiaka a rozvoju jeho životných zručností. Uplatňovaním tejto prierezovej témy sa vytvára prostredie pre podporu individuality a zdravého sebavedomia žiaka na jednej strane a rozvoj zmyslu pre spoločnosť založenej na rovnosti a tolerancii na druhej strane. Cieľom jej uplatňovania je rozvíjanie základných zručností komunikácie a vzájomnej spolupráce, získanie základných sociálnych zručnosti pre riešenie rôznych situácií, akceptácia rôznych typov ľudí, názorov, prístupov k riešeniu problémov a uplatňovanie základných princípov zdravého životného štýlu a nerizikového správania v každodennom živote, na čo je dejepis ideálnym vyučovacím predmetom.

Žiak dokáže:

* vyhodnotiť etiku svojho správania a konania a posúdiť, čo je dobré a zlé,
* využíva nadobudnuté sociálne zručnosti v svojich rôznych životných situáciách,
* uplatňuje svoje práva a snaží sa rešpektovať aj práva ostatných
* vie pracovať ako aktívny člen skupiny a akceptuje pravidlá skupinovej práce

V dejepise v 9. ročníku sa prierezová téma Európa v medzivojnovom období, Druhá svetová vojna, Slovenská republika, Povojnový svet, Československo za železnou oponou, Slovenská republika 1993 a Súčasný svet.

***Multikultúrna výchova***

Multikultúrna výchova má žiakov viesť k pochopeniu a rešpektovaniu faktu kultúrnej rozmanitosti, podnecovať a rozvíjať u žiakov tolerantné postoje k nositeľom odlišných kultúr, rozvíjať schopnosť riešiť konflikty pokojnou cestou, rozvíjať schopnosť pochopenia odlišnej kultúry a odlišného životného štýlu, podnecovať tvorivosť v každodennej interakcii s druhými ľuďmi, rozvíjať tolerantné postoje k príslušníkom iných kultúr pri uvedomovaní si a zachovávaní vlastnej kultúrnej identity, rozvíjať poznanie kultúr, s ktorými žiaci prichádzajú alebo môžu prísť do styku a rozvíjať schopnosť komunikovať a spolupracovať s nositeľmi iných kultúr v bezpečnom prostredí tolerancie a vzájomnej úcty. Dejepis je pri tejto téme využívaný pri spoznávaní jednotlivých historických období a udalostí, ktoré formovali vlastnú a svetovú kultúrnu tradíciu a poukázuje na historické konflikty spôsobené intoleranciou k iným kultúram a náboženstvám. Žiaci spoznávajú svoju kultúru aj iné kultúry, históriu, zvyky a tradície ich predstaviteľov, rešpektujú tieto kultúry ako rovnocenné a dokáže s ich príslušníkmi konštruktívne komunikovať a spolupracovať.

V dejepise v 9. ročníku sa prierezová téma Multikultúrna výchova uplatňuje v tematickom celku Európa v medzivojnovom období, Druhá svetová vojna, Slovenská republika, Povojnový svet, Československo za železnou oponou, Slovenská republika 1993 a Súčasný svet.

***Regionálna výchova***

Prierezová téma Regionálna výchova a tradičná ľudová kultúra úzko súvisí s prierezovou témou Multikultúrna výchova ale vo svojom obsahu sa ešte hlbšie zaoberá živým a hodnotným hmotným a nehmotným kultúrnym dedičstvom Slovenskej republiky. Cieľom je, aby žiaci v rámci regionálnej výchovy poznali históriu a kultúru vlastnej obce, mesta, školy, aby poznali významné historické osobnosti svojho okolia. Mal by poznať zvyky, tradície a kultúru.

V dejepise v 9. ročníku sa prierezová téma Regionálna výchova uplatňuje v tematickom celku Druhá svetová vojna.

***Tvorba projektu a prezentačné zručnosti***

Prierezová téma Tvorba projektu a prezentačné zručnosti rozvíja a zdokonaľuje zručnosti žiakov tak, aby vedeli komunikovať a aby dokázali svoje tvrdenia zdôvodniť. Žiaka má naučiť kriticky myslieť, aby vedel získané informácie vyselektovať, použiť ich a pracovať s nimi samostatne. Žiak sa má naučiť riešiť problémy a nielen prijímať hotové riešenia. Má spoznať svoje schopnosti pri aplikácii získaných informácií na konkrétne riešenia, prezentovať sa prostredníctvom vlastnej práce, projektu a vedieť pracovať v skupine. Žiak sa má počas vypracovania projektu naučiť samostatne si zorganizovať svoju prácu, dodržiavať zvolený harmonogram práce, vyhľadávať zdroje informácií, získavať potrebné informácie, spracovávať ich, vyselektovať a aplikovať pri hľadaní riešenia a nakoniec prezentovať seba a svoj tím prostredníctvom dosiahnutých výsledkov. Táto prierezová téma má žiaka priviesť k problémovému mysleniu, aby nebol len pasívnym príjemcom informácií, ale aby ich podrobil kritike a naučil sa vyhľadávať problémy, ktoré treba riešiť.

Žiak dokáže:

* prezentovať voju prácu písomne aj verbálne s použitím IKT
* získať rôzne typy informácií, zhromažďovať a triediť ich
* na základe poznatkov a získaných informácií vytvoriť jednoduché uzávery
* prezentovať svoje výsledky, produkty, názory
* prijať kompromis alebo stanovisko inej strany
* jednoducho argumentovať
* využívať rôzne typy prezentácií, vybrať si a použiť vhodnú formálnu štruktúru na prezentáciu výsledkov svojej práce

V dejepise v 9. ročníku sa prierezová téma Tvorba projektu a prezentačné zručnosti sa uplatňuje v tematickom celku Európa v medzivojnovom období, Druhá svetová vojna, Slovenská republika, Povojnový svet, Československo za železnou oponou, Slovenská republika 1993 a Súčasný svet.

***Finančná gramotnosť***

Finančná gramotnosť ako prierezová téma má viesť k schopnosti žiaka efektívne riadiť vlastné finančné zdroje, zaistiť celoživotné finančné zabezpečenie seba a svojej domácnosti. Žiaka vedie k pochopeniu otázky bohatstva a chudoby, k hodnotovej orientácii k peniazom, k modelom zabezpečenia jednotlivca a rodín peniazmi. Žiaka učí schopnosti prevziať zodpovednosť za osobné finančné rozhodnuti, kontrolovať osobné informácie a finančné zdroje.

V dejepise v 9. ročníku sa prierezová téma uplatňuje v tematickom celku Európa v medzivojnovom období, Povojnový svet a Československo za železnou oponou.

***Globálne vyučovanie***

Prostredníctvom globálneho vyučovania dochádza u žiakov a žiačok k zvyšovaniu povedomia o globálnych témach, ktoré sa týkajú každého jednotlivca, k rozvoju ich kritického myslenia v rámci týchto tém a k hlbšiemu porozumeniu oblastiam a témam, ktoré sa týkajú celého sveta. Témy globálneho vzdelávania poskytujú priestor na zmenu ich postojov a posilňujú uvedomenie si vlastnej úlohy vo svete. Motivujú žiakov a žiačky k zodpovednosti a vychovávajú ich smerom k osvojeniu si hodnôt aktívneho globálneho občana.

Globálna výchova pôsobí na žiakov priamo a formuje ich postoje zážitkom, prežitou skúsenosťou, a pritom kladie dôraz na rešpektovanie práv osobnosti a zodpovedný aktívny vzťah k ostatným ľuďom a životnému prostrediu Formuje názory žiaka a učí ho názor meniť.

V dejepise v 9. ročníku sa prierezová téma uplatňuje v tematickom celku Európa v medzivojnovom období, Druhá svetová vojna, Slovenská republika, Povojnový svet, Československo za železnou oponou, Slovenská republika 1993 a Súčasný svet.

**5 Metódy a formy práce**

* motivačné rozprávanie (citové približovanie obsahu učenia),
* motivačný rozhovor (aktivizovanie poznatkov a skúseností žiakov),
* motivačný problém (upútanie pozornosti prostredníctvom nastoleného problému),
* motivačnú demonštráciu ( vzbudenie záujmu pomocou ukážky).

Pri vytváraní nových poznatkov a zručností využijeme **expozičné metódy:**

* rozprávanie (vyjadrovanie skúseností a aktívne počúvanie),
* vysvetľovanie (logické systematické sprostredkovanie učiva),
* rozhovor (verbálna komunikácia formou otázok a odpovedí na vyjadrenie faktov, otázok na pozorovanie, posúdenie situácie, hodnotenie javov, rozhodovanie),
* beseda (riešenie aktuálnych otázok celým kolektívom),
* demonštračná metóda pozorovanie.

Pre posilnenie rozvoja logického a kritického myslenia budeme využívať **problémové metódy**, ku ktorým patrí **heuristická metóda** (učenie sa riešením problémov založenom na vymedzení a rozbore problému, tvorbe a výbere možných riešení a vlastnom riešení) a **projektová metóda.**

Pre realizáciu cieľov využijeme **praktické aktivity** (samostatná činnosť na základe inštruktáže). Zvýšime dôraz na **prácu s knihou a textom** (čítanie s porozumením, spracovanie textových informácií, učenie sa z textu, orientácia v štruktúre textu, vyhľadávanie, triedenie, využívanie podstatných informácií), **samostatné učenie prostredníctvom informačnej** **a komunikačnej techniky a experimentovanie** (samostatné hľadanie, skúšanie, objavovanie).

Z **aktivizujúcich** metód budeme využívať **diskusiu** (vzájomná výmena názorov, uvádzanie argumentov, zdôvodňovaní za účelom riešenia daného problému), **didaktické hry**, **kooperatívne vyučovanie.**

**Fixačné metódy** , ktoré budeme využívať sú: **Metóda opakovania a precvičovania,** (ústne a písomné opakovanie, opakovanie s využitím učebnice a inejliteratúry,domáce úlohy).

Z **organizačných foriem** uplatňujeme **vyučovaciu hodinu** (základného, motivačného, expozičného, fixačného, aplikačného, diagnostického typu), t**erénne pozorovania,** **praktické** **aktivity a exkurzie.**

**6 Hodnotenie predmetu**

**Pri súhrnnej klasifikácii učiteľ hodnotí:**

1. učebné výsledky žiaka, ktoré dosiahol vo vyučovacom predmete v súlade s požiadavkami vymedzenými v učebných osnovách
2. osvojené kľúčové kompetencie
3. stupeň tvorivosti a samostatnosti prejavu
4. osvojenie potrebných vedomostí, skúseností, zručností a ich tvorivú aplikáciu
5. usilovnosť a vzťah žiaka k činnostiam v edukačnom procese
6. snahu o rozvoj svojich kompetencií

**Stupeň prospechu sa neurčuje na základe priemeru klasifikácie za príslušné obdobie.**

**Známkou učiteľ hodnotí:**

- ústne odpovede – pribežne, minimálne raz za polrok

- písomné odpovede – raz za štvrťrok

- aktivita a práca na hodine, práca s pracovným listom – pravidelne na každej hodine

- projekt- aspoň raz za polrok

**Ústna odpoveď**

Ústna odpoveď sa vykonáva v priebehu celej vyučovacej hodiny dejepisu a to s jedným alebo viacerými žiakmi. Učiteľ hodnotí ústnu odpoveď bezprostredne po odpovedi žiaka nahlas pred všetkými žiakmi.

**Písomná odpoveď**

Písomná odpoveď je hodnotená stupnicou hodnotenia, schválenou pedagogickou radou školy:

100% - 90% - 1

89% - 75% - 2

74% - 50% - 3

49% - 30% - 4

29% - 0% - 5

Ak žiak vynechá test zo závažných dôvodov a jeho neúčasť v škole je ospravedlnená, má právo si test nahradiť adekvátnou písomnou alebo ústnou odpoveďou, vždy po dohovore s vyučujúcim dejepisu.

V prípade, že má žiak problémy s písomnými odpoveďami a má ťažkosti získať známku adekvátnu jeho schopnostiam a vedomostiam písomnou formou, môže byť po dohode s vyučujúcim preskúšaný ústne z tematického celku, ktorý zodpovedá tej ktorej písomnej odpovedi.

**Aktivita a práca na hodine, práca s pracovným listom, vzťah k dejepisu ako učebnému predmetu**

Aktivita žiakov a ich prístup k dejepisu ako učebnému predmetu sa hodnotí individuálne – známkou za aktivitu.

Pod aktivitou rozumieme:

* krátke ústne odpovede žiakov na otázky z predchádzajúceho učiva, na začiatku i v priebehu každej hodiny
* krátke ústne odpovede žiakov na otázky z nového učiva na konci každej hodiny
* iniciatívne vyhľadávanie nových informácií k preberanej téme
* tímová a skupinová práca
* vypracovávanie domácej úlohy
* nosenie si pomôcok na vyučovaciu hodinu dejepisu
* účasť na dejepisných súťažiach a školských dejepisných projektoch

**- projekty, referáty**

Projekty sú hodnotené známkou. Pri hodnotení projektu sa hodnotí nielen obsah dát, ale najmä kreativita, inovatívny prístup a forma. V prípade nedodržania termínu, nedoručenia projektu alebo dokázaného plagiátorstva sa projekt alebo referát hodnotí známkou 5.

**Kritériá hodnotenia projektu:**

1. obsah 3body

2. forma 3body

3. prezentácia 3body

4. obhajoba 1body

**Stupnica hodnotenia pri projektoch podľa počtu bodov:**

10 až 9 výborný

8 až 7 chválitebný

6 až 5 dobrý

4 až 3 dostatočný

2 až 0 nedostatočný

**7 Učebné zdroje**

Vzdelávací štandard s exemplifikačnými úlohami z dejepisu pre 2. stupeň pre ZŠ. Bratislava: Ministerstvo školstva SR, 2002, 31 s.

Učebné osnovy dejepisu pre 5.-9. ročník ZŠ. Bratislava : Ministerstvo školstva SR, 1997, 12 s.

Štátny vzdelávací program pre 2. stupeň základnej školy v Slovenskej republike. ISCED 2 – nižšie sekundárne vzdelávanie, Štátny pedagogický ústav, 2008, 40 s.

Školský vzdelávací program

KOVÁČ, Dušan,: *Dejepis pre 9. ročník základnej školy a 4. ročník gymnázia s osemročným štúdiom.* Bratislava : Orbis Pictus Istropolitana, 2012.127 s. ISBN 978-80-8120-189-9.

Internetové zdroje, historické časopisy